गागड़वास ने कहा कि भाजपा सरकार का कर्मचारियों के प्रति दमनकारी रवैया उसकी कमजोर मानसिकता को दर्शाता है। उन्होंने कहा कि प्रजातांत्रिक तरीका तो यह है कि सरकार कर्मचारियों के साथ संवाद स्थापित कर उनकी समस्याओं का समाधान करे। किंतु सरकार ऐसा न करके उन्हें दमनकारी कानून द्वारा दबाने का प्रयास कर रही है, जो निंदनीय है। उन्होंने कहा कि सुप्रीम कोर्ट ने भी ‘समान काम समान वेतन’ दिए जाने के पक्ष में टिप्पणी की है जबकि प्रदेश सरकार ठेका प्रथा तथा निजीकरण के नाम पर कर्मचारियों का शोषण कर रही है, जिसका इनेलो पार्टी कर्मचारियों को अपना समर्थन देकर घोर विरोध करती है। उन्होंने कहा कि यदि भाजपा सरकार जल्द से जल्द कर्मचारियों की मांगों को नहीं मानती है तो जनता उसका जवाब लोकसभा व विधानसभा में बीजेपी को देगी। इस अवसर पर कर्मचारी यूनियन के उप प्रधान मुकेश चौहान, पूर्व प्रधान अनिल रसुलपुरिया, जिला महासचिव प्रवीण कौशिक सहित सैकड़ों कर्मचारी व इनेलो के कार्यकर्ता उपस्थित रहे।